Obama: Operacioni në Irak do të vazhdojë
Presidenti bisedoi me kryeministrin britanik dhe me presidentin francez mbi nevojën e bashkëpunimit për një strategji afatgjatë, për t'iu kundërvënë grupit Shteti Islamik.
Presidenti Obama i tha gazetarëve se fushata për neutralizimin e forcave militante në Iraq dhe shpëtimin e mijëra refugjatëve të kërcënuar nga elementët islamikë do të marrë kohë: Presidenti tha se avionët luftarakë amerikanë kanë hedhur bomba mbi luftëtarët e grupit ekstremist Shteti Islamik, duke shkatërruar armatimet dhe pajisjet e tyre, në përpjekje për të ndalur avancimin e islamikëve në Irbil, qyteti më i madh në Irakun verior, që është edhe kryeqytet i rajonit kurd. Në një tjetër operacion, avionë të ushtrisë amerikane po ashtu i kanë hedhur ushqime dhe ujë kurdëve të sektit Yazidi të bllokuar në perëndim të Irbilit, në Malin Sinjar, të rrethuar nga militantët që kanë kërcënuar se do t'i zhdukin ata. Presidenti tha se avionët amerikanë janë pozicionuar që t'i godasin militantët përreth malit, për të thyer rrethimin e tyre dhe për të shpëtuar civilët e zhvendosur, të cilët janë bllokuar atje. Por, thotë zoti Obama, krijimi i një kalimi të sigurtë për mijëra refugjatët dhe pastaj sistemimi i tyre do të jetë një proces i gjatë. Zoti Obama la të kuptohet se avancimi i luftëtarëve të Shtetit Islamik në mbarë Irakun verior, ishte diçka e papritur: - tha Presidenti. Presidenti amerikan po ndeshet me shqetësime brenda vendit, se sulmet ajrore mund të sinjalizojnë një konflikt tjetër, të cilin shumë amerikanë e kundërshtojnë. Zoti Obama ka përsëritur se ai nuk do të urdhërojë dërgimin përsëri të trupave amerikane në Irak, por ai shton se edhe përpjekja për ta stabilizuar vendin nuk ka për të qenë diçka e shpejtë dhe e thjeshtë: Presidenti Obama thotë se me t'u vendosur një qeveri gjithëpërfshirëse, do të jetë më e lehtë për të mobilizuar irakianët kundër militantëve, por në fund të fundit, duhet të jenë vetë irakianët dhe jo trupat amerikane, ata që do të zgjidhin krizën në vend.